Som tučná.
Som taká tučná.
Má iba 19?! A čo som dokázala ja?
Aha, 2 lajky, pekne.
Páči sa mi táto fotka?
Naozaj potrebuje viac lajkov?
Dúfam, že ma pozvú na svadbu.
Ďalší lajk, pekne.
Vitajte vo večnom monológu špirály sociálnych médií (SM).
Monológ, ktorý väčšina z nás denne vedie.
Ale nemyslíme na to, nehovoríme o tom.
Vlastne väčšina z nás ani nevie, že sa to deje.
Som Bailey Parnell a budem hovoriť o mimovoľných následkoch SM
na vaše mentálne zdravie.
Ukážem vám, čo vás každý deň stresuje.
Čo vám to robí a ako mať lepší zážitok v online svete.
Pred rokom som so sestrou išla na 4-dňovú dovolenku do Jasper v Alberte.
Za 4 roky toto bola moja prvá dovolenka.
Na tejto dovolenke som bola úplne offline.
Lietadlový režim, žiadny e-mail a žiadne SM.
Prvý deň som mala pocit, že mi vibruje telefón.
Myslíte si, že sa vám zvonil mobil, skontrolujete ho a on nezvonil.
Kontrolova som ho stále. Vyrušovalo ma to pri konverzácii.
Videla som tie nádherné výhľady, ktoré Jasper ponúkal.
A moja prvá reakcia: Vyber mobil a daj to na net.
Ale to som nemohla.
Druhý deň bol trochu ľahší.
Môžete si myslieť, že som smiešna.
Ale 4 roky som bola stále online.
Prakticky to bola nová skúsenosť.
Štvrtý deň som sa bez mobilu konečne cítila dobre.
Sedela som so sestrou pri tejto hore a rozmýšľala som:
Čo mi to tie SM robia?
Čo robia mojim kamarátom?
Boli to iba 4 dni a mala som pocity úzkosti,
stres a skončilo to absťákom.
Vtedy som sa začala pýtať
a neskôr som začala písať na túto tému diplomovku.
Pracovala som v sociálnom marketingu hlavne v oblasti vysokých škôl.
To znamená, že som veľa pracovala s ľuďmi vo veku 18 až 24 rokov.
Tí sú na SM najaktívnejší.
Druhá vec, ktorú o mne potrebujete vedieť:
Som dostatočne mladá, aby som vyrastala so SM.
Ale som dosť stará na to, aby som vnímala SM kriticky, čo by som v 12 nezvládla.
Takže SM sú môj život. Osobne, profesijne a akademicky.
A ak mi robili toto, čo spôsobili ostatným?
Hneď som zistila, že som nebola sama.
Centrum pre mentálne zdravie vysokoškolského prostredia
zistilo, že hlavné 3 diagnózy na univerzitách sú úzkosť, depresia a stres.
Mnohé štúdie z USA, Kanady, Británie a aj iných krajín
spojili časté používanie SM s vysokým stupňom úzkosti a depresie.
Je strašidelné, že takmer všetci, ktorých poznám, často používajú SM.
Moji priatelia, moja rodina, moji kolegovia.
90 % ľudí vo veku 18 až 24 rokov je na SM.
Strávime tam v priemere 2 hodiny za deň.
Dve hodiny za deň nevenujeme ani jedlu.
70 % populácie Kanady je na SM.
Ani naša volebná účasť nie je 70 %.
Čokoľvek, čo robíme tak často, má zmysel kriticky preskúmať.
Čokoľvek, čo robíme takto dlho, má na nás trvalý vplyv.
Takže predstavujem vám 4 najčastejšie dôvody stresu SM,
ktoré, ak sa nekontrolujú, môžu prerásť do vážnej mentálnej poruchy.
A toto vôbec nie je kompletný zoznam.
Číslo 1: Zbierka TOP momentov
Podobne ako v športe, ide o sériu najlepších momentov.
SM sú zbierkou našich TOP momentov.
Máme tam naše víťazstvá, vyzeráme tam skvele, sme tam s kamošmi a s rodinou.
Zápasíme s neistotou, pretože porovnávame náš život s TOP zbierkou ostatných ľudí.
Neustále sa porovnávame s ostatnými ľuďmi.
Toto sa dialo aj predtým v televízii s celebritami.
Ale teraz sa to deje neustále a smeruje to priamo k vám.
Tu máme výborný príklad:
Moja kamoška na dovolenke.
Hneď som späť. Iba si zdriemnem.
(smiech)
Počkať, prečo si nemôžem dovoliť dovolenku?
Prečo tu v pyžame pozerám Netflix?
Chcem byť na pláži.
Ale ja ju dobre poznám. Viem, že to pre ňu bolo nezvyčajné.
Viem, že sa väčšinou topí v opravovaní domácich úloh.
Ale myslíme si: „Kto by to už chcel vidieť?“
Ľudia chcú vidieť iba to najdôležitejšie.
A keď majú vaše TOP momenty úspech, prichádza druhý dôvod stresu na SM.
Číslo 2: Sociálna mena
Tak ako dolár, mena je niečo, čo používame na vyjadrenie hodnoty tovaru alebo služby.
Na SM je mena lajkovanie, komentovanie a zdieľanie
a ňou určujeme hodnotu vecí.
V marketingu to nazývame „Ekonomika pozornosti“.
Všetko súťaží o vašu pozornosť.
A keď dáte niečomu lajk alebo kúsok vašej pozornosti,
stáva sa z toho transakcia, ktorou prisudzujeme hodnotu.
To je super, ak predávate albumy alebo oblečenie.
Problém je, že na SM sme produkt MY.
A ostatným dovoľujeme prideľovať nám hodnotu.
Poznáte niekoho, kto zmazal fotku, lebo nedosiahla požadovaný počet lajkov?
Priznávam, aj ja som to už urobila.
Sťahujeme náš produkt, pretože sa nepredával dostatočne rýchlo.
Toto mení vnímanie našej identity.
Sebaúctu spájame s tým, čo si o nás myslia iní,
a potom ju vyčíslime, aby to všetci videli.
A sme tým posadnutí.
Selfíčko si spravíme úplne dokonalé a kvôli tomu urobíme aj 300 fotiek.
A potom perfektne načasujeme zverejnenie.
Sme takí posadnutí, že máme biologické reakcie, ak sa nemôžeme zúčastniť.
A tu prichádzame k 3. dôvodu stresu na SM.
Číslo 3: FOMO, teda strach z premeškania.
Je to ustálené slovné spojenie, ktoré sme všetci zažili na vlastnej koži.
Je to sociálna úzkosť z toho, že zmeškáte kontakt, udalosť alebo príležitosť.
Kanadské univerzity zistili, že 7 z 10 študentov
by si vymazalo účet na SM,
keby nemali strach z toho, že ostanú bez informácií.
Iba zo zvedavosti:
Koľkí z vás chcú vymazať alebo ste už vymazali svoj účet na SM?
Hmm, takmer všetci.
Zbierka TOP momentov, sociálna mena a FOMO sú „normálne“ skúsenosti so SM.
Ale čo keby každodenné používanie SM prinášalo desivý zážitok?
Nespochybňujete iba sebaúctu, zahrávate sa aj so svojou bezpečnosťou.
Asi najhorší dôvodu stresu na SM je stres číslo 4: Online obťažovanie.
40 % dospelých zažilo online obťažovanie.
73 % boli svedkami online obťažovania.
A je to oveľa horšie, ak ste žena, LGBTQ, moslim, nie ste bieli... Chápete.
Problémom je, že v správach vidíme tie veľké príbehy:
18-ročný Tyler Clementi, ktorí spáchal samovraždu, pretože
spolubývajúci tajne natočil, ako bozkáva iného chlapca a dal to na Twitter.
Vidíme ženy ako Anita Sarkeesianová,
ktorej sa za feminizmus vyhrážali smrťou a znásilnením.
Vidíme tieto príbehy, keď už je neskoro.
Ale čo každodenné online obťažovanie?
Čo ten škaredý výraz, ktorý sme poslali kamošovi súkromne a teraz je na Facebooku?
Veď je to iba jedna fotka. Je to sranda.
Je to iba jeden zlý komentár. Nič strašné sa nestalo.
Ale keď sa tie malé momenty často opakujú, časom sa z nich stanú veľké problémy.
Musíme rozpoznávať tieto prípady znova a znova každý deň.
Pretože ak prejdú bez následkov, budeme tu mať oveľa viac Tylerov.
Následky nie je vždy ľahké rozpoznať.
Koľkí z vás si všimli upozornenia hore v mojej prezentácii?
A koľkých trápi, že som ich neskontrolovala?
Dobre, skontrolujem ich pre vás.
Iba jeden malý príklad, čo vám to môže urobiť.
Možno sa nedokážete sústrediť, pretože musíte skontrolovať upozornenia.
Z tej potreby sa postupne stáva závislosť.
Čo sa týka SM, už trpíme látkovou závislosťou.
Každý lajk vám dáva pocit, ako keby ste si dali návykovú látku.
Dostanete viac tej sociálnej meny.
Takže, čo robíme pre ten dobrý pocit?
Skontrolujeme lajky.
Už iba raz.
Pridávame statusy.
Už iba raz.
Trpíme úzkosťou, ak nemáme prístup.
No neznie to ako droga, o ktorej ste už niekedy počuli?
Áno.
A keď to rastie,
keď používanie SM časom prestanete kontrolovať,
vtedy zaznamenávame zvýšenú hladinu úzkosti a depresie.
FOMO, rozptýlenie, zbierky TOP momentov, porovnávania... je toho neustále veľa.
Kanadská asociácia mentálneho zdravia zistila,
že študenti vo veku v 7. – 12. ročníku,
ktorí denne strávia 2 hodiny na SM, hlásia zvýšenú hladinu úzkosti, depresie
a samovražedných myšlienok.
Pre tých, čo to počítate: Je to vek od 12 rokov.
Mám rada SM. Milujem ich.
Podľa toho, čo vám tu dnes rozprávam, si možno myslíte, že vás chcem zo SM vymazať.
Ale to nechcem.
Nemyslím si, že SM len tak zmiznú.
Takže nebudem strácať čas presviedčaním, aby ste na SM trávili menej času.
Úprimne, abstinencia už nepomáha.
Ale môžete používať SM bezpečne.
Čo som vám dnes povedala, má so SM spoločné všetko a nič.
SM nie sú ani dobré, ani zlé.
Je to iba najnovší nástroj, ktorý používame na to, čo sme robili vždy:
rozprávať príbehy a komunikovať medzi sebou.
Nevinili by ste televízor od Samsungu za zlú televíznu šou.
Twitter nenúti ľudí písať nenávistné príspevky.
Keď rozprávam o temnej stránke SM, vlastne hovorím o temnej stránke ľudí.
Tá temná stránka, ktorá núti ľudí obťažovať.
Tá neistota, ktorá núti ľudí zmazať fakt dobrú fotku...
Tá temná stránka, ktorá sa pozrie
na fotku šťastnej rodiny a rozmýšľa, prečo aj vaša rodina nevyzerá tak...
Takže, rodičia, učitelia, kamaráti, šéfovia,
na tú temnú stránku sa potrebujeme zamerať.
Potrebujeme stratégie na prevenciu a zvládanie stresu.
Keď máte zlé dni, keď spochybňujete sebaúctu, tak aby ste nedopadli ako Tyler
a mnohí iní ako on.
OK, Bailey, ako nájdeme wellness SM?
Dobrá správa je, že rozpoznanie problému je prvý krok k jeho riešeniu.
Prvý krok je teda to, že počúvate túto prednášku.
Poznáte silu sugescie? Keď vám niekto o niečom povie a vy to zrazu všade vidíte.
Preto je uvedomenie si také dôležité.
Pretože teraz budete schopní rozoznať, ak alebo keď sa vám to stane.
Druhá vec: budete kontrolovať svoju diétu na SM.
Rovnako, ako kontrolujeme, čo ide do našich úst,
kontrolujte, čo ide do vašej hlavy a do vášho srdca.
Spýtajte sa samých seba:
Cítil som sa po prejdení Facebooku lepšie alebo horšie?
Ako často vlastne kontrolujem lajky?
Prečo takto reagujem na tú fotku?
A potom sa spýtajte samých seba, či ste spokojní s výsledkami.
Môžte byť spokojní a to je v poriadku.
Ale ak nie ste spokojní, prejdite na krok 3:
Vytvorte si lepšiu skúsenosť s online prostredím.
Môj partner si po audite uvedomil, že jeho sebaúcta je príliš zviazaná so SM.
Konkrétne mu celebrity pripomínali to, čo nemá.
A tak prestal sledovať všetky značky a všetky celebrity.
A klaplo to.
Vo vašom prípade to však nemusia byť celebrity.
Ja som napríklad musela prestať sledovať niektorých ľudí.
Poviem vám tajomstvo: Nemusíte sledovať vašich priateľov.
Niekedy priatelia alebo známi online proste nestoja za nič.
Zrazu sa nič netušiac ocitnete uprostred pasívne agresívnej vojny statusov.
Alebo sa pozeráte na 50 fotiek z jedného koncertu – z rovnakého uhla!
(smiech)
Ak chcete sledovať umelcov, komikov a mačky, môžete.
Posledný krok: Naučte sa dobre správať.
V offline svete nás učia nešikanovať ostatné deti na ihrisku.
Učia nás rešpektovať ostatných a správať sa k ním, ako si zaslúžia.
Učia nás nekopať do tých, ktorí spadli
a neužívať si ich pády.
SM sú nástroj.
A je to nástroj, ktorým môžeme konať dobro.
Pre pozitívnejšie skupiny, pre revolúcie.
Na pridávanie mrzutých mačiek do disneyoviek.
(smiech)
Internet je čudné miesto.
Takže ubližujú SM vášmu mentálnemu zdraviu?
Odpoveď: Nemusia.
SM vás môžu potopiť, alebo vás môžu pozdvihnúť.
Potom sa cítite lepšie a zažívate ozajstné vyrehotané momenty.
Mám 24 hodín za deň. Ak strávim 2 hodiny na SM,
chcem zažiť inšpiráciu, smiech, motiváciu a veľa mrzutých mačiek v disneyovkách.
Ďakujem.
(potlesk)